CELEX: 62014CN0144
Language: el
Date: 2014-03-26 00:00:00
Title: Υπόθεση C-144/14: Αίτηση προδικαστικής αποφάσεως την οποία υπέβαλε το Tribunalul Maramureș (Ρουμανία) στις 26 Μαρτίου 2014 — Cabinet Medical Veterinar Dr. Tomoiagă Andrei κατά Direcția Generală Regională a Finanțelor Publice Cluj Napoca prin Administrația Județeană a Finanțelor Publice Maramureș

7.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/13
            
         Αίτηση προδικαστικής αποφάσεως την οποία υπέβαλε το Tribunalul Maramureș (Ρουμανία) στις 26 Μαρτίου 2014 — Cabinet Medical Veterinar Dr. Tomoiagă Andrei κατά Direcția Generală Regională a Finanțelor Publice Cluj Napoca prin Administrația Județeană a Finanțelor Publice Maramureș
   (Υπόθεση C-144/14)
   2014/C 212/13
   Γλώσσα διαδικασίας: η ρουμανική
   
      Αιτούν δικαστήριο
   
   Tribunalul Maramureș
   
      Διάδικοι στην υπόθεση της κύριας δίκης
   
   
      Προσφεύγον: Cabinet Medical Veterinar Dr. Tomoiagă Andrei
   
      Καθής: Direcția Generală Regională a Finanțelor Publice Cluj Napoca prin Administrația Județeană a Finanțelor Publice Maramureș
   
      Προσεπικληθείς δικονομικός εγγυητής: Direcția Sanitar-Veterinară și pentru Siguranța Alimentelor Maramureș
   
      Προδικαστικά ερωτήματα
   
   
               1)
            
            
               Πρέπει το άρθρο 273 και το άρθρο 287, σημείο 18, της οδηγίας 2006/112/ΕΚ, σχετικά με το κοινό σύστημα φόρου προστιθέμενης αξίας (1), να ερμηνευθούν υπό την έννοια ότι η εθνική φορολογική αρχή όφειλε να καταχωρίσει για τους σκοπούς του ΦΠΑ πρόσωπο υποκείμενο στον φόρο και να του επιβάλει υποχρέωση καταβολής φόρου και τις σχετικές παρεπόμενες υποχρεώσεις, λόγω υπερβάσεως του ορίου για την απαλλαγή από τον φόρο, από την ημερομηνία κατά την οποία ο υποκείμενος στον φόρο υπέβαλε στην αρμόδια φορολογική αρχή φορολογικές δηλώσεις από τις οποίες προκύπτει η υπέρβαση του ορίου απαλλαγής από τον ΦΠΑ;
            
         
               2)
            
            
               Σε περίπτωση καταφατικής απαντήσεως στο πρώτο ερώτημα, αντίκειται στην αρχή της ασφάλειας δικαίου εθνική πρακτική, βάσει της οποίας η φορολογική αρχή επέβαλε αναδρομικώς σε πρόσωπο υποκείμενο στον φόρο υποχρέωση καταβολής ΦΠΑ λόγω του ότι οι κτηνιατρικές υπηρεσίες δεν απαλλάσσονται από τον ΦΠΑ και λόγω του ότι υπήρξε υπέρβαση του ορίου απαλλαγής σε περίπτωση όπου:
               
                           —
                        
                        
                           η φορολογική αρχή δεν καταχώρισε αυτεπαγγέλτως, για τους σκοπούς του ΦΠΑ, τον υποκείμενο στον φόρο και δεν επέβαλε στο πρόσωπο αυτό υποχρέωση καταβολής ΦΠΑ από το χρονικό σημείο υποβολής από τον υποκείμενο στον φόρο φορολογικών δηλώσεων από τις οποίες προκύπτει η υπέρβαση του ορίου απαλλαγής, παρά μόνο αργότερα, μετά την τροποποίηση με την κυβερνητική απόφαση 1620/2009 των λεπτομερειών εφαρμογής του φορολογικού κώδικα υπό την έννοια ότι η απαλλαγή που προβλέπεται στο άρθρο 141, παράγραφος 1, στοιχείο a, του φορολογικού κώδικα δεν έχει εφαρμογή επί των κτηνιατρικών υπηρεσιών, όπως προκύπτει από την απόφαση του Δικαστηρίου της 24ης Μαΐου 1988, 122/87, Επιτροπή κατά Ιταλίας, και για περίοδο προγενέστερη της σχετικής τροποποιήσεως·
                        
                     
                           —
                        
                        
                           η φορολογική αρχή έλαβε γνώση της υπερβάσεως του ορίου απαλλαγής πριν από την τροποποίηση με την κυβερνητική απόφαση 1620/2009 των λεπτομερειών εφαρμογής του φορολογικού κώδικα υπό την ανωτέρω έννοια, μέσω των φορολογικών δηλώσεων που υπέβαλε ο υποκείμενος στον φόρο·
                        
                     
                           —
                        
                        
                           πριν από τη δημοσίευση της κυβερνητικής αποφάσεως 1620/2009, η φορολογική αρχή δεν εξέδωσε εντός της περιφέρειάς της –στην οποία υπάγεται ο διάδικος στην κύρια δίκη υποκείμενος στον φόρο– φορολογικές διοικητικές πράξεις διαπιστώνουσες ότι υποκείμενοι στον φόρο που αποτελούν κτηνιατρεία δεν καταχωρίστηκαν για τους σκοπούς του ΦΠΑ κατόπιν της υπερβάσεως του ορίου απαλλαγής από τον ΦΠΑ και, επομένως, επιβάλλουσες σε αυτούς υποχρέωση καταβολής·
                        
                     
                           —
                        
                        
                           κατά την περίοδο πριν από την έκδοση και τη θέση σε ισχύ της κυβερνητικής αποφάσεως 1620/2009, η απόφαση του Δικαστηρίου της 24ης Μαΐου 1988, 122/87, Επιτροπή κατά Ιταλίας, δεν είχε δημοσιευθεί με οποιονδήποτε τρόπο στη ρουμανική γλώσσα;
                        
                     
         
      (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347, σ. 1).